KIRJALLINEN KYSYMYS E-1375/03 esittäjä(t): Bart Staes (Verts/ALE) komissiolle. Kaivostyöntekijöiden radioaktiivinen kontaminaatio Shinkolobwen heterogeniittikaivoksissa.



Virallinen lehti nro 280 E , 21/11/2003 s. 0134 - 0135



KIRJALLINEN KYSYMYS E-1375/03 esittäjä(t): Bart Staes (Verts/ALE) komissiolle (15. huhtikuuta 2003) Aihe: Kaivostyöntekijöiden radioaktiivinen kontaminaatio Shinkolobwen heterogeniittikaivoksissa Eri lähteet kansainvälisessä lehdistössä ovat raportoineet, että kongolaiset nuorukaiset joutuvat Kongossa sijaitsevassa Shinkolobwessa louhimaan ilman suojavarusteita radioaktiivista kobalttimalmia heterogeniittia. Malmia esiintyy entisissä uraanikaivoksissa, jotka silloinen Union Minière peitti sulkemisen jälkeen betonilla. Näin tehtiin ympäristön suojelemiseksi kaivoksesta mahdollisesti vapautuvalta radioaktiiviselta saasteelta. Kabilan hallinnon aikana kaivokset kuitenkin avattiin uudelleen kobalttimalmi heterogeniitin louhintaa varten. Kyseessä on erittäin halpa kobaltin raaka-aine, joka on maailmanmarkkinoilla ilmeisesti hyvin kilpailukykyinen. Malmia louhivat nuoret työskentelevät oloissa, joita he itse kutsuvat orjuudeksi. Lisäksi kaivosalan erikoislaboratorio Alex Stewart on todennut Shinkolobwesta peräisin olevassa teräksessä korkeita pitoisuuksia erittäin radioaktiivista uraani-235:ttä. Vaarassa ovat siis kaivostyöntekijöiden lisäksi myös malmin varastointipaikkojen lähellä asuvat ihmiset. Esimerkiksi Lisakin kaupunkiin on varastoitu tonneja uraanipitoista malmia. Onko komissio tietoinen Kongon kaakkoisosassa sijaitsevan Shinkolobwen tilanteesta? Mihin toimiin komissio voi ryhtyä näistä väärinkäytöksistä vastuussa olevien henkilöiden nimeämiseksi? Miten komissio aikoo muuten puuttua ongelmaan? Poul Nielsonin komission puolesta antama vastaus (11. kesäkuuta 2003) Komissio on tietoinen ongelmista, jotka kohdistuvat Shinkolobwen kaivoksissa radioaktiivisia aineita ilman suojavarusteita kaivostyöntekijöihin ja kaivoksen lähistöllä asuvaan väestöön. Nämä ongelmat ovat osoitus siitä, että Kongon demokraattisen tasavallan (CD) luonnonvarojen hoitoon liittyvät väärinkäytökset ovat todella suuria. Valtio omistaa Shinkolobwen uraanikaivoksen Gécamines-yhtiön kautta. Vaikka kaivos suljettiin virallisesti vuonna 1969, on yleisesti tiedossa, että louhoksella työskennellään salaa. On kuitenkin huomattava, että Kongon demokraattinen tasavalta on vasta toipumassa pitkällisestä sodasta, joka tuhosi täysin maan yhteiskuntarakenteet, talouden ja instituutiot. Sen on ratkaistava rakenteelliset perushaasteet, jotka koskevat esimerkiksi alueellisen yhtenäisyyden palauttamista, hallinnon yhdistämistä sekä sellaisen valtiokoneiston luomista, jonka avulla maahan saadaan vakaat olot ja voidaan lujittaa koko Kongon väestön inhimillistä kehitystä. Komissio on selkkauksen jälkeisen tilanteen perusteella määritellyt pitkän ja keskipitkän aikavälin ensisijaiset tavoitteensa seuraavasti: - Valtiota tuetaan rakenteiden jälleenrakentamisessa. Tätä varten komissio on sitonut kahdeksanteen eurooppalaiseen kehitysrahastoon 16 miljoonan euron määrärahan, joka annetaan institutionaalisena tukena keskeisten hallintoelinten ja ministeriöiden lujittamista varten. Lisäksi komissio tukee oikeusjärjestelmän kehittämistä kuudennesta kehitysrahastosta 28 miljoonalla eurolla. Yhdeksännessä eurooppalaisessa kehitysrahastossa institutionaaliseen tukeen on varattu vielä 10 miljoonaa euroa. - Tuetaan terveydenhuoltopalvelujen elvyttämistä, koska sotatilan vuoksi 37 prosenttia väestöstä on jäänyt vaille terveydenhuollon peruspalveluita ja koska kuolleisuusaste nousee edelleen. Kun otetaan huomioon nämä ensisijaiset tarpeet ja Kongon demokraattista tasavaltaa varten käytettävissä olevien määrärahojen niukkuus, on selvää, ettei komissio voi puuttua kaikkiin tarvittavien hallintorakenteiden puuttumisesta johtuviin väärinkäytöksiin. Komissio toivoo kuitenkin, että Shinkolobwen ongelmaa ja muita vastaavia ongelmia voidaan hallintorakenteiden palauttamisen jälkeen käsitellä unionin ja Kongon demokraattisen tasavallan välisen yhteistyön puitteissa. Kanteiden nostaminen väärinkäytöksistä vastaavia henkilöitä vastaan ei kuulu komission ja Kongon demokraattisen tasavallan välisen yhteistyön piiriin.